钦定古今图书集成/历象汇编/庶征典/第178卷 > 《田家五行》 > 庄公十八年
## 钦定古今图书集成/历象汇编/庶征典/第178卷 > 《田家五行》 > 庄公十八年

《春秋》：“秋有蜮。”

《左传》：“为灾也。”

《公羊传》“何以书？”记异也。

《穀梁传》：“一有一亡曰蜮。蜮，射人者也。”

《胡传》：蜮，鲁所无也，故以有书。夫以含沙射人，其为物
至微矣。鲁人察之，以闻于朝，鲁史异之，以书于策，何
也？山阴陆佃曰：“蜮阴物也，麋亦阴物也。是时庄公上
不能防闲其母，下不能正其身，阳淑消而阴慝长矣，
此恶气之应。”其说是也。然则《箫韶》作而凤凰来仪，《春
秋》成而麟出于野，何足怪乎？《春秋》书物象之应，欲人
主之慎所感也。世衰道微，邪说作，正论消，小人长，善
类退。“天变动于上，地变动于下，禽兽将食人而不知
惧也”，亦昧于仲尼之意矣。